**Kitöltési útmutató gépjárműadó bevalláshoz**

 **A gépjárműadó bevallási nyomtatvány a gépjárműadó fizetési kötelezettségben bekövetkezett változás bejelentésére szolgál. Önkormányzati adóhatóságunk felé a bevallás benyújtása azon adózó számára szükséges, aki a Gjt. 5. §-a alapján gépjárműadó mentességet illetve adófizetési kötelezettség szüneteltetését kívánja bejelenteni. Az adóévre járó adót az adóalany köteles megfizetni.**

Az Art. 176. § (1) b) pontja értelmében **az adózó közvetlenül az önkormányzati adóhatóságnak jelenti be** a változást követő 15 napon belül, ha

- az **adófizetési kötelezettsége szünetel**, illetve ha

- a tulajdonában álló **gépjármű után adómentesség illeti meg**;

**Az adóztatási feladatokat** - *a (3) bekezdésben foglalt kivétellel* - a **magánszemély adóalanynak** a polgárok személyi adatainak és lakcímének nyilvántartásáról szóló 1992. évi LXVI. törvény szerinti nyilvántartásba bejegyzett **lakóhelye, annak hiányában tartózkodási helye**, míg a **nem magánszemély adóalanynak** - *ideértve az egyéni vállalkozót is* - a hatósági nyilvántartás címadat-rovatába **bejegyzett székhelye vagy telephelye szerint illetékes települési**, **önkormányzati adóhatóság** látja el. Ha a nyilvántartásban a lakcím, a székhely, illetőleg a telephely megváltozik, az adóztatási feladatok ellátására a változást követő év első napjától az új lakcím, székhely, illetőleg telephely szerint illetékes adóhatóság jogosult. Gépjármű tulajdonátruházása esetén, ha a tulajdonváltozással érintett felek egyike sem tesz eleget a külön jogszabály által meghatározott bejelentési kötelezettségének, akkor a tulajdonváltozás bejelentése évének utolsó napjáig a 2. § (1) bekezdés szerinti tulajdonos nyilvántartásba bejegyzett lakcíme, székhelye, illetőleg telephelye szerinti önkormányzati adóhatóság az illetékes a tulajdonváltozással érintett gépjármű adóztatására.

A Gjt. 2. § (1) bekezdése értelmében **az adó alanya** *- a (2)-(4), illetve a (6) bekezdésben foglalt kivétellel -* az a személy, aki/amely a közúti közlekedési nyilvántartásról szóló 1999. évi LXXXIV. törvény alapján vezetett járműnyilvántartásban *(a továbbiakban: hatósági nyilvántartás)* az év első napján üzemben tartóként, ennek hiányában tulajdonosként *(a továbbiakban együtt e § alkalmazásában: tulajdonos)* szerepel. Amennyiben a hatósági nyilvántartás szerint egy gépjárműnek több tulajdonosa vagy több üzemben tartója van, akkor közülük az adó alanya az, akinek/amelynek a nevére a forgalmi engedélyt kiállították.

(2) Év közben újonnan vagy újra forgalomba helyezett gépjármű utáni adó alanya az, aki/amely a forgalomba helyezés hónapjának utolsó napján a hatósági nyilvántartásban tulajdonosként szerepel.

(3) Az adóalany halálát, illetve megszűnését követő év 1. napjától - feltéve, hogy a hatósági nyilvántartásban ekkor még mindig az elhunyt személy vagy a megszűnt szervezet szerepel tulajdonosként *-* azt a személyt kell az adó alanyának tekinteni, aki/amely a halálesetet vagy megszűnés napján a hatósági nyilvántartásban nem üzembentartó tulajdonosként szerepel, ennek hiányában pedig akit/amelyet az adóalany halálát, illetve megszűnését követően elsőként tulajdonosként bejegyeztek.

(4) Amennyiben a gépjármű tulajdonjogában bekövetkezett változást az átruházó korábbi tulajdonos *(a továbbiakban: átruházó)* a külön jogszabály alapján - *de legkésőbb az átruházás évének utolsó napjától számított 15 napon belül -* bejelentette, akkor a bejelentési kötelezettség megnyíltát (*szerződés megkötésének időpontját*) követő év első napjától nem minősül adóalanynak. Ha a tulajdonátruházás tárgya forgalomból kivont gépjármű és az átruházó a változást a külön jogszabály szerint bejelentette, akkor a gépjármű forgalomba való visszahelyezését követő hónap első napjától nem minősül adóalanynak. Hivatkozott időpontoktól kezdve az átruházótól tulajdonjogot szerző felet kell az adó alanyának tekintetni, kivéve, ha a változást követő évtől, illetőleg hónaptól a hatósági nyilvántartásban harmadik személy szerepel tulajdonosként.

(5) Gépjármű tulajdonátruházása esetén, ha a tulajdonátszállással érintett felek egyike sem tesz eleget a külön jogszabály által meghatározott bejelentési kötelezettségének, akkor a tulajdonátszállás bejelentése évének utolsó napjáig az (1) bekezdés szerinti tulajdonos az adó alanya.

(6) Az adó alanya az „E” és „P” betűjelű ideiglenes rendszámtáblával ellátott gépjármű esetén az, akinek/amelynek a nevére a rendszámtáblát az eljáró hatóság kiadta.

Az adókötelezettség a gépjármű forgalomba helyezését követő hónap 1. napján kezdődik. Ha az állandó rendszámtáblával, valamint a „V” betűjelű ideiglenes rendszámtáblával ellátott gépjármű utáni adókötelezettség nem áll fenn a teljes adóévben, akkor az évi adótételnek az adókötelezettség fennállásának hónapjaira eső időarányos részét kell megfizetni. Az adókötelezettség az „E” és „P” betűjelű ideiglenes rendszámtáblával ellátott gépjármű esetén a rendszámtábla kiadásakor keletkezik.

***Az adókötelezettség változásáról, megszűnéséről, az adófizetési kötelezettség szüneteléséről***

A Gjt 4. § (1) bekezdése értelmében az adóalany körülményeiben, illetve a gépjárműben beállott olyan változást, amely az adókötelezettségre is kihatással van, e változásra okot adó körülmény bekövetkezésének időpontját követő hónap első napjától kell figyelembe venni. Az adókötelezettség annak a hónapnak az utolsó napjával szűnik meg, amelyben a hatóság a gépjárművet bármely okból a forgalomból kivonta.

Ha a forgalomból kérelemre kivont gépjárművet a kivonást követő hónapban a kivonást kérelmező újra forgalomba helyezteti, akkor az adókötelezettség nem szűnik meg a forgalomból való kivonás hónapjának utolsó napjával.

**Kérelemre szünetel** az adófizetési kötelezettség, ha a gépjármű a rendőrhatóság igazolása szerint jogellenesen került ki az adóalany birtokából. A szünetelés a jogellenes cselekmény bekövetkezését követő hónap első napjától annak a hónapnak az utolsó napjáig tart, amelyben a gépjármű az adóalany birtokába visszakerült. A szünetelés időszakára időarányosan eső adót nem kell megfizetni. Ha a gépjármű nem kerül vissza az adóalany birtokába, akkor a jogellenes állapot bekövetkezésének időpontját követő év utolsó napján az adóalany ezen gépjárműve utáni **adókötelezettsége megszűnik**.

A Gjt bizonyos esetekben **mentességet engedélyez** (5. §) a gépjárműadó alól, egyes esetekben feltételhez kötött a személyes mentesség (*pl.: b); c) pont*), más esetben tárgyi mentesség (*kedvezmény*) léphet fel, ilyen az f) pontban jelzett súlyos mozgáskorlátozottsághoz kapcsolódó 13.000 forintig terjedő adómentesség. **Az adóalany által benyújtott kérelemére indul az eljárás, ehhez szükséges jelen bevallás és a csatolt igazolások benyújtása.**

*a)* a költségvetési szerv,

*b)* az egyesület, az alapítvány a tulajdonában lévő gépjármű után, feltéve, ha a tárgyévet megelőző évben társasági adófizetési kötelezettsége nem keletkezett,

*c)* az autóbusz, ha az adóalany a tárgyévet megelőző évben elért számviteli törvény szerinti nettó árbevételének legalább 75%-a helyi és helyközi menetrendszerinti közúti tömegközlekedés folytatásából származott. A feltétel teljesüléséről az adóalanynak nyilatkoznia kell,

*d)* az egyház tulajdonában lévő gépjármű,

*e)* a létesítményi tűzoltóságot fenntartó gazdasági szervezetek azon tűzoltó szerkocsinak minősülő gépjárművei, melyek riasztás esetén részt vesznek a tűz elleni védekezésben, illetve a műszaki mentésben,

*f)* **a súlyos mozgáskorlátozott vagy egyéb fogyatékossággal élő adóalany, valamint a súlyos mozgáskorlátozott vagy egyéb fogyatékossággal élő személyt rendszeresen szállító, vele közös háztartásban élő közeli hozzátartozó adóalany -** *(a továbbiakban együtt: mentességre jogosult adóalany)* **egy darab, 100 kW teljesítményt meg nem haladó, nem a külön jogszabály szerinti személytaxi-szolgáltatásra és személygépkocsis személyszállító szolgáltatásra használt személygépkocsija után legfeljebb 13 000 forint/adóév erejéig. Ha a mentességre jogosult adóalany adóalanyisága és adókötelezettsége az adóévben több személygépkocsi után is fenn áll, akkor a mentesség kizárólag egy, a legkisebb teljesítményű személygépkocsi után jár,**

*g)* a környezetkímélő gépkocsi,

*h)* az a gépjármű, amelynek adómentességét nemzetközi egyezmény vagy viszonosság biztosítja. A viszonosság tekintetében az adópolitikáért felelős miniszter állásfoglalása az irányadó,

*i)* az Észak-atlanti Szerződés Szervezete, az Észak-atlanti Szerződés alapján felállított nemzetközi katonai parancsnokságok, továbbá az Észak-atlanti Szerződés tagállamainak és a Békepartnerség más részt vevő államainak Magyarországon tartózkodó fegyveres erői, és e fegyveres erők és parancsnokságok személyi állományába tartozó vagy alkalmazásában álló nem magyar állampolgárságú, katonai szolgálatban lévő és polgári állományú személyek tulajdonában lévő gépjármű.

**I. Adóalany:**

Itt az adó alanya adatait kell feltüntetnie. Születési hely és idő kitöltése természetes személyek esetében kötelező. Székhely, lakóhely címként a tényleges adatokat kell beírni és nem az esetleges meghatalmazotti, vagy levelezési címet.

**II. Gépjármű adatai:**

Azon gépjármű adatait kell szerepeltetni, amely után az adómentességet vagy adófizetési kötelezettség szüneteltetését bejelenti az adózó.

**III. Az adómentesség jogcíme:**

A bevallási nyomtatvány „\_” mezőinél kell megjelölni, hogy a fenti jogcímek közül melyik alapján kérik az adómentességet. Az adómentességre való jogosultságot minden esetben **iratokkal igazolni** (*csatolni*) szükséges. Amennyiben elektronikusan nyújtja be az ügyfélkapun a bevallását, úgy az igazolásokat „pdf formában” tudja csatolni.

**2017. évtől a mentességre jogosultak köre kibővül az egyéb fogyatékossággal élő személyekre is (pl: autista, látás-, hallássérült).** Ezen felül a súlyos mozgáskorlátozott vagy egyéb fogyatékossággal élő személyt rendszeresen szállító – vele közös háztartásban élő közeli hozzátartozó – adóalany a mentességre akkor is jogosulttá válik, ha a súlyos mozgáskorlátozott, egyéb fogyatékossággal élő személy nem áll cselekvőképességet korlátozó gondnokság alatt és nem kiskorú.

Az új mentességi szabállyal változott a súlyos mozgáskorlátozott, egyéb fogyatékossággal élő személy fogalma. Eszerint a Gjt. alkalmazásában a **súlyos mozgáskorlátozott, egyéb fogyatékossággal élő személy az, aki a súlyos mozgáskorlátozott személyek közlekedési kedvezményeiről szóló 102/2011. (VI.29.) Korm.rendeletben meghatározott állapota miatt ilyen személynek minősül, és ezt a tényt az ott meghatározott szakvélemény igazolja.**

**IV. Adómentességre való jogosultság kezdete/vége:**

A Gjt. 3. §-a alapján –általános esetben - az adókötelezettség a gépjármű forgalomba helyezését követő hónap 1. napján kezdődik. Az adóalany körülményeiben, illetve a gépjárműben beállott olyan változást, amely az adókötelezettségre is kihatással van, e változásra okot adó körülmény bekövetkezésének időpontját követő hónap első napjától kell figyelembe venni. Itt Önnek azt a dátumot kell beírnia, amikor a megfelelő igazolásokat megkapta.

**V. Súlyos mozgáskorlátozott, vagy egyéb fogyatékossággal élő közeli hozzátartozó adatai:**

Abban az esetben kell kitölteni, ha a III. pontban az fa) vagy fb) pontok valamelyike került megjelölésre.

**VI. Adófizetési kötelezettség szünetelése:**

A Gjt. 4.§ (4) bekezdése alapján szünetel az adófizetési kötelezettség, ha a gépjármű a rendőrhatóság igazolása szerint **jogellenesen került ki az adóalany birtokából.** Ezen **igazolást csatolni kell** a bevalláshoz. A szünetelés a jogellenes cselekmény bekövetkezését követő hónap első napjától annak a hónapnak az utolsó napjáig tart, amelyben a gépjármű az adóalany birtokába visszakerült.

**VII.**

Aláírás nélkül a bevallás érvénytelen!